Lars Løkke Rasmussen (V), 2003-11-19:
Tak for det.
Først og fremmest jo tak til de tre partier, der har tilkendegivet, at de kan støtte regeringens forslag, hvilket gør det muligt for mig at konstatere, at der er et flertal i Folketinget for forslaget.
Jeg er selvfølgelig ked af, at det ikke er et lidt bredere flertal.
Jeg er også lidt ked af den mytedannelse, der er sat i gang, og som går ud på, at regeringen ikke synes, at primærkommunerne skal løfte opgaver på sundhedsområdet.
Det er nemlig ingenlunde rigtigt.
Det, der er rigtigt, er, at vi fjerner det formkrav om at skulle udarbejde en sundhedsredegørelse en gang i hver valgperiode, der har hvilet på kommunerne.
Vi fjerner det, fordi vi grundlæggende har den opfattelse, at den myndighed, der har en forpligtelse, også som udgangspunkt må have retten til selv at vælge værktøjerne.
Det er ikke vores opgave som parlament at bestemme i detaljer, præcis hvilke værktøjer der skal tages i brug, for at myndigheden, her altså primærkommunen, kan leve op til sit ansvar.
Vi har fjernet lovkravet på baggrund af en god dialog
med landets kommuner
, og som fru Else Theill Sørensen var inde på, har den dialog baggrund i det frihedsbrev, jeg som indenrigsminister udsendte til landets kommuner umiddelbart efter regeringens dannelse, med en invitation til kommunerne om at komme med bud på, hvor der er barrierer for det, man kan kalde optimal ressourceanvendelse. Der var i den forbindelse et udtalt ønske hos landets kommuner om at gøre op med mange af disse formkrav, som Folketinget i den bedste mening har lagt på kommunerne over tid, og det resulterede i, at vi i forlængelse af kommuneøkonomiaftalerne sidste år nedsatte et udvalg med bl.a repræsentanter for Kommunernes Landsforening, og det udvalg har i fuld enighed afgivet en række anbefalinger, bl.a. om, at formkravet om udarbejdelse af sundhedsredegørelser falder bort.
Det er sådan set det ønske, vi her følger op på, men selv om regeringens egne ordførere også har sagt det, er det mig ganske magtpåliggende at sige, at det ikke rokker en tøddel ved den kommunale forpligtelse på sundhedsområdet.
Regeringen har i sagens natur ikke lagt sig fast på nogen position i den forbindelse, men jeg har med stor interesse noteret mig, at det debatoplæg, som Kommunernes Landsforening har udsendt, viser, at kommunerne øjensynlig har en ambition på området.
Det vil sådan set glæde mig, hvis den ambition tydeliggøres over tid, og regeringen vil i givet fald i hvert fald meget gerne gå i dialog med de kommunale parter om, hvordan de kan leve op til den.
Lovforslaget er således ingenlunde udtryk for, at vi ønsker at minimere det kommunale engagement på området, måske snarere tværtimod.
Det er snarere et udtryk for en tænkning, der går ud på, at man selv må vælge sine værktøjer, og at planlægning og opgavevaretagelse og samarbejde ikke sker som resultat af skriftlige redegørelser, men snarere er noget, der vokser frem, når man lokalt tager et ansvar.
Det bliver op til de ansvarlige, dvs. kommunerne selv, at vurdere, hvorvidt den planlægning og det samarbejde, de fortsat er forpligtede til, skal beskrives i en skriftlig redegørelse, og med hvilket interval den skal afgives, og det tror vi i regeringen at de kan.